Mestská časť Bratislava-Nové Mesto

Materiál na rokovanie
Miestnej rady
dňa 24.05.2016

N á v r h 
Všeobecne záväzného nariadenia mestskej časti Bratislava–Nové Mesto 
č......../2016
o poskytovaní dotácií z rozpočtu mestskej časti Bratislava-Nové Mesto 

Predkladá:		Materiál obsahuje:	
JUDr. Richard Mikulec	
poslanec, tajomník miestnej rady	

	
Zodpovedný:	
JUDr. Richard Mikulec	
poslanec, tajomník miestnej rady	

	
Spracovateľ: 	
JUDr. Richard Mikulec	
poslanec, tajomník miestnej rady   	

	
Na rokovanie prizvať: 	
zodpovedného a spracovateľa	
	
1.	Návrh uznesenia	
2.	Dôvodová správa	
3. VZN č. 11/2015
4. Návrh nového znenia VZN	

máj  2016	

 

Návrh uznesenia:

Miestna rada

odporúča 

Miestnemu zastupiteľstvu

s c h v á l i ť

nové znenie všeobecne záväzného nariadenia mestskej časti Bratislava–Nové Mesto o poskytovaní dotácií z rozpočtu mestskej časti Bratislava-Nové Mesto, ktorým sa zrušuje všeobecne záväzné nariadenie mestskej časti Bratislava–Nové Mesto č. 11/2015 zo dňa 15.12.2015 o poskytovaní dotácií z rozpočtu mestskej časti Bratislava-Nové Mesto

a)  bez pripomienok
b)  s pripomienkami

Dôvodová správa:

Predmetné navrhované nové znenie všeobecne záväzného nariadenia mestskej časti Bratislava-Nové Mesto o poskytovaní dotácií z rozpočtu mestskej časti Bratislava-Nové Mesto (ďalej len „nové VZN“) je odlišné od aktuálne schváleného všeobecne záväzného nariadenia mestskej časti Bratislava-Nové mesto č. 11/2015 zo dňa 15.12.2015 o poskytovaní dotácií z rozpočtu mestskej časti Bratislava-Nové Mesto (ďalej len „pôvodné VZN“) v nasledovnom rozsahu zmien:  

1.	V celosti sa vypúšťa posledná veta bodu (1) a posledná veta bodu (2), obe v článku 7 v pôvodnom VZN: „Nie sú prípustné zúčtovacie doklady, ktorých obsahom sú mzdové náklady žiadateľa“. 

Uvedené vypustenie je potrebné o.i. aj z dôvodu, že najmä v projektoch vychádzajúcich z participácie verejnosti sú skoro vždy zahrnuté aj mzdové náklady. Napr. v prípade žiadostí o poskytovanie dotácií občianskymi združeniami nápomocnými ľuďom bez domova; pričom tieto občianske združenia realizujú rôzne verejnoprospešné práce prostredníctvom práve týchto ľudí bez domova, ktorých zamestnajú. 

V zmysle ust. § 7 ods. 4 zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v platnom znení - Právnickej osobe neuvedenej v odseku 2 a fyzickej osobe - podnikateľovi, ktorí majú sídlo alebo trvalý pobyt na území obce alebo ktoré pôsobia, vykonávajú činnosť na území obce, alebo poskytujú služby obyvateľom obce, môže obec poskytovať dotácie za podmienok ustanovených všeobecne záväzným nariadením obce len na podporu všeobecne prospešných služieb, všeobecne prospešných alebo verejnoprospešných účelov, na podporu podnikania a zamestnanosti. Mestské časti Bratislavy a Košíc môžu poskytnúť dotácie na celom území mesta.

V zmysle uvedeného ustanovenia je zrejmé, že dotácie môžu byť poskytované aj na podporu zamestnanosti. 

2.	Dopĺňajú sa odkazy pod čiarou v článku 2 bod. (2) – vysvetlenie pojmov všeobecne prospešné služby a verejnoprospešný účel.

3.	Z článku 4. bod 1 sa vypúšťa vymedzenie čo musí žiadosť obsahovať uvedené je nahradené odkazom na prílohu č. 1, nakoľko v tejto je všetko uvedené.

4.	Mení sa príloha č. 1, tak aby bola v súlade s článkom 3 bod 3. nariadenia vzhľadom na rozpor a zároveň sa upravujú zrejmé chyby v písaní v časti samotnej prílohy č. 1 nariadenia, ako aj požadovaných príloh k žiadosti, ďalej sa aj upresňuje položka č. 12 žiadosti o povinnosť upresniť príslušnú oblasť v zmysle článku 3 bod 8 a článku 8, t.j. určenie o akú oblasť sa jedná – výber z písm. a) až f). Ďalej sa v prílohe vypúšťa požadovaná príloha – potvrdenie zdravotnej poisťovne, v prípade, ak žiadateľ nie je zamestnávateľom. 

5.	Z prílohy č. 1 navrhujeme vypustiť textáciu: „Pri podávaní ďalších žiadostí v/po roku 2016 žiadateľ určené prílohy dopĺňa len v prípade zmien, resp. dodatkov (t.j. zmien k stanovám, resp. k štatútu organizácie, zmien v obchodnom registri, taktiež akýchkoľvek zmien týkajúcich sa právnej subjektivity či živnostenského oprávnenia žiadateľa, zmeny štatutárneho zástupcu organizácie, či zmeny účtu zriadeného pre účely dotácií). Nahradí ich čestné prehlásenie, že v nich nenastali žiadne zmeny.“
	
	Uvedené nie je vhodné, nakoľko tu nie je záruka, že sa nezmenia najmä „majetkové pomery žiadateľa“, t.j. že sa nestal napr. dlžníkom štátu, pričom čestné prehlásenie nie je postačujúce, nakoľko reálne vyvstane problém až pri zúčtovaní dotácie. Zároveň všetky výpisy z registrov sú použiteľné na právne úkony na max. 3 mesiace v zmysle právnej úpravy viacerých právnych predpisov SR. 

6.	Článok V. bod 2 nariadenia sa mení v kontexte poskytnutia úhrnnej sumy 20.000 ,- € na dotácie prostredníctvom starostu v maximálnej výške jednej dotácie 2.000,- € bez viazanosti uznesením dotačnej komisie, a to tak, že v prípade ďalších žiadostí o dotácie do 2.000,- € jednotlivo, avšak nad úhrn 20.000,- € je už starosta uznesením dotačnej komisie viazaný.